નગરજનોનો એક મોટો સમૂહ રાજમાર્ગ પર યાત્રાએ નીકળ્યો છે. સહુ પોતપોતાના ગજા પ્રમાણે આ સમૂહમાં સ્થાન પામ્યા છે. સહુની સામે એક સુગમ, સમથળ અને ગંતવ્યગામી-સીધો રાજમાર્ગ છે જે વર્ષો પહેલાં કોઇકે બનાવ્યો હતો. સુખમય અને આરામદાયક યાત્રાની સહુને ખેવના છે અને સહુ નિશ્ચિંત પણ છે. પણ આ સમૂહમાં કેટલાંક માથાફરેલ જરા અલગ લાગતાં મુસાફરો પણ છે. તેમણે આ રાજમાર્ગથી ઊફરી દિશા લીધી છે. નવા કેડા નિર્ધાર્યા છે. તેના પરના ઝાડીઝાંખરાં કાપતાં કાપતાં, કેડાને સમથળ કરતાં તેઓ એક નવી દિશાથી ગંતવ્ય તરફ આગળ વધી રહ્યા છે. જો કે આ રસ્તે ક્ષણેક્ષણે નવા પડકારો તો આવે પણ સાથેસાથે તેમને હરક્ષણ નવોન્મેષ , નિતનવા આશ્ચર્યનો/અચંબાનો મોમેળાપ પણ થાય. આ રોમાંચ આમ ઊફરા ચાલવામાં પડતી મુસીબતો સાટે તેમને મળતો પુરસ્કાર !!